|  |  |  |
| --- | --- | --- |
| Titel: | **The Miseducation of Cameron Post** | QR Kode |
| Tema: | Youth and identity, Relationships, Abuse, USA, Religion |
| Fag: | Engelsk |
| Målgruppe: | 9.-10. klasse |
|  |  |
|  | Filmplakat  **Spillefilm:** 92 min., 2018, Angel Films  Cameron Post bliver sendt til en kristen lejr, da hun gribes i seksuel omgang med en anden pige. Lejren styres efter overbevisningen om, at homoseksualitet er en syndfuld sygdom, der kan kureres, men på trods af det barske miljø, lykkes det Cameron at finde venner, der deler hendes ønske om accept og frihed.  **Faglig relevans/kompetenceområder**  Filmen giver et indblik i, hvordan homoseksualitet i visse sammenhænge i USA betragtes og mødes. Dvs. kultur og samfund er et givent fokusområde ifm. arbejdet med filmen. Holdninger til ”behandling af” homoseksualitet kan undersøges både historisk og aktuelt, og eleverne kan sammenligne med danske forhold. Det arbejde kan knytte an til områderne samtale og præsentation.  Filmen er oplagt som afsæt for samtaler, fx om personerne, deres måder at håndtere den skæbne, de er blevet påført ved at skulle være i lejren, deres venskaber/relationer, deres udvikling, deres evne til at handle og til at gennemskue “systemet”.  **Ideer til undervisningen**  Generelt kan tilgangen ”Før - under – efter” være relevant, når man skal arbejde med en film. At arbejde med elevernes forforståelse ift. de vigtige temaer i filmen kan lette og kvalificere forståelsen af filmen, den kontekst, den foregår i, og dermed arbejdet med den. I vejledninger her er fokus på kultur og samfund og på mundtlig kommunikation. Der er et enkelt oplæg til skriftlig kommunikation, ligesom skriftlig kommunikation er understøttende i flere af opgaver, fx i form at noteskrivning.  **Before watching the film**  **Forforståelse**  I forbindelse med forforståelsesarbejdet lægges i vejledningen her op til en rammesætning ud fra en optik, der både trækker på- og aktiverer elevernes vidensmæssige erfaringer ift. temaet. Eleverne kan som det første forholde sig til filmens titel og evt. filmplakaten:  ***Which clues does the title give you about the film?***  ***The film poster makes me think of…***  ***The characters are….***  Lad eleverne arbejde i par eller individuelt, før I samler op i klassen.  Måske har eleverne ikke helt gennemskuet filmens centrale tema ud fra titlen. Så skal de have det præsenteret. Du kan gøre det ved at tage en helt overordnet indgangsvinkel til temaet “Sexual identity - in the USA” og se, hvad eleverne kan mobilisere af viden, refleksioner og ordforråd. USA er væsentligt at tilføje fra begyndelsen, da filmen jo netop afspejler et eksempel på amerikanske forhold. Den viden, eleverne kan mobilisere, kan fx registreres i et mindmap.  Det kan være en ide med nogle faciliterende spørgsmål, eleverne kan tage afsæt i, og giv dem gerne ord og vendinger, der kan hjælpe formuleringen af deres refleksioner på vej. Fasthold elevernes input i arbejdet med forforståelsen, så I senere kan bygge videre på dem og gør inputtene til fælles viden. Brug fx padlet, MindMeister eller Google Docs.  Som nævnt ovenfor kan du aktivere og dermed få et indtryk af elevernes forforståelse om emnet i en amerikansk kontekst. Du må vurdere, om du, efter en brainstorm over elevernes eksisterende viden, skal lade eleverne sætte sig ind i en “timeline’” der illustrerer historiske fikspunkter ift. LGBTQIA+ i USA. Måske vil du hellere sætte vidensdimensionen i spil *efter* arbejdet med forforståelse baseret på filmens titel og plakat.  **Predict - the first 11 minutes; what is the film about?** Det er ofte sådan, at de 10 første minutter af filmen (anslaget) sætter scenen, præsenterer hovedpersonerne, lægger op til en historie. En måde at få talt om de antagelser, eleverne havde med afsæt i filmplakaten og titlen, kan være at se de omkring 11 første minutter og derefter i mindre grupper tale om:  ***What has happened?***  ***Where does the film take place?***  ***Who have we met?***  ***Who is the main character? What do we know about her? How does she look and behave?***  ***How would you describe the theme?***  Lad eleverne kort sammenligne deres første antagelser og dem, de har, efter at have set de første ca. 11 minutter.  **While watching**  I denne fase er der fokus på den globale forståelse; den indsigt i temaet, som filmen kan give. Samtidigt kan der være fokus på sprog, som du har til mål, at eleverne efterhånden skal integrere i deres eget sprog. Det kan fx være adjektiver eller adverbier, som nuanceret kan beskrive personer, stemninger, steder, rækkefølge eller handlinger.  **Oral conversation - watch and talk *Stop a few times during the film and talk about what has happened.***  **Written description for presentation and discussion** Lad eleverne vælge eller trække en person, som de skal ‘skygge’.  ***Shadow a person throughout the film and write notes about the character and the development the character goes through.***  Lad dem notere relevante ord, mens de ser filmen. De kan evt. notere en blanding af engelsk og danske ord, alt efter hvilke de kender allerede.  Eleverne må gerne fortolke ud fra personens handlinger: Fx Cameron is very calm, which I see in the way…….  Personerne, de kan skygge, er naturligt: Cameron, Adam, Bethany, Pastor Rick og Dr. Lydia Marsh. Også Erin, Mark, Helen og Dane kunne være bud på relevante personer. Du kan afgøre, om opgaven skal løses individuelt og måske bruges til at træne ordbogsopslag. Eleverne kan også, alt efter hvilken person de skal beskrive, i grupper arbejde med at skabe sig overblik over de adjektiver og andre ord, de mener at have brug for. I den sammenhæng kan ordbogsopslag også trænes. After watching **Conversation - understand the story *Notice Cameron's story - how did she end up in the camp?*** *How does she react to being in the camp and the therapy she is getting?**What do the adults do and say to “educate” the youngster?**Etc.* **Presentation and conversation** I forlængelse af observationerne ‘while watching’ deler eleverne som step 1 deres observationer omkring en karakter. Det sker først med kammerater, som havde den sammen karakter. Sigtet er at præsentere og samtale om deres observationer.  Derefter deles i matrixgrupper, hvor forskellige karakterer er repræsenteret, og hvor det er præsentation og evt. ‘at stille spørgsmål’, som er det faglige fokus.  **Info** I matrixgrupper stammer medlemmerne fra forskellige grupper og kommer derfor med hver deres input fra deres oprindelige gruppe.  Stilladser evt. elevernes delinger og samtaler ved at give dem chunks til at spørge og svare med.   * ***What did you notice about….?*** * ***I have seen/heard that….*** * ***Erin/? thinks that……*** * ***Reverend Rick/? says that….*** * ***Cameron/? imagines that….***   Dertil kan det til step 1 i opgaven måske være relevant med forskellige udtryk til at udtrykke enighed, uenighed, tvivl osv.  **Conversation – an interview**  Lad eleverne vise deres indsigt i personer, deres baggrunde og handlinger ved at arbejde med “The hot seat”.  ***Write some questions about the film and ask a classmate to pretend to be one of the main characters and place him/her in the hot seat. Make a fictional interview with one of the characters in the film. Prepare questions before the interview.***  **Culture - compare**  Hvis du ikke har gjort det tidligere, vil det være relevant her at inddrage nogle af de kilder, der illustrerer timelinen for LGBTQIA+ i USA.  ***Compare cultural aspects of the film with your own culture.***  Lad eleverne samtale i grupper og saml op i klassen.  **Lærerressource**  Her er et lille udvalg af tekster om historien for LGBTQIA+ personer. Du må, som altid, vurdere kildernes afsæt og troværdighed. Find evt. selv alternativer.  **Søgning på: Timeline of LGBTQIA+ rights in the us**  [CNN](https://edition.cnn.com/2015/06/19/us/lgbt-rights-milestones-fast-facts/index.html)  [BBC](https://www.bbc.com/news/world-us-canada-53055632)  [NYTIMES](https://www.nytimes.com/2020/06/15/us/gay-transgender-workers-supreme-court.html)  **Conversation - opinions** At udveksle budskaber og holdninger er et område, eleverne skal mestre. Filmens personer og temaer er et relevant oplæg at have som afsæt, når eleverne skal arbejde med at bruge forskellige udtryk til at kunne formulere og nuancere deres synspunkter. Herunder er forslag til spørgsmål, der kan drøftes.  ***Describe how Dr. Marsh’s opinion on homosexuality is expressed. What does she try to do to reform the youngster? What do you think of that?***  ***Which limitations do the youngsters have in the camp? How is their freedom taken away from them? What do you think of that?***  ***What makes Cameron doubt whether she shall fight her homosexuality? How could that be understandable? How would you react?***  ***What does Cameron mean when she says that the youngsters in camp are exposed to psychological violence? What do you think of that?***  ***Do you know of other places in the world where there is looked down upon homosexuality? What, do you think, is the general attitude in Denmark? What does the law in Denmark say about homosexuality?*** Skriftlig kommunikation **What happens next?** Hvis man i arbejdet med filmen også vil have fokus på skriftlig kommunikation, kan en meddigtningsopgave være afsættet.Forbind meddigtningen til filmens slutning. Lad eleverne skriftligt (eller evt. mundtligt) digte med. De skal, via deres input eller skriv, vise, at de har bud på Camerons fortsatte liv. Rammesæt opgaven ift. genrevalg og dermed karakteristika både mht. organisation, structure and typical connectives/conjunctions and language features og brug evt. nogle spørgsmål, fx.  ***What happens next? E.g. which impact does the trip have on Cameron’s dreams and life? What happens with Cameron, Bethany and Adam?***  ***Why do the three friends leave for Canada? What happens next?***  ***Will Cameron’s mother, and other people from her community, handle their attitude towards homosexuality in a different way in the future?***  Hvis meddigtningsopgaven gennemføres mundtligt, kan de svar, eleverne har på den, meget vel deles i grupper eller i klassen som afslutning på arbejdet med filmen.  **Evaluering af læringsmålene**  Flere af de nævnte aktiviteter er velegnede til formativt at evaluere hele eller dele af undervisningsforløbet og få overblik over, i hvilken grad eleverne har tilegnet sig læringsmålene.  Alt efter hvilke opgaver I har valgt, kan du bede eleverne om at tage stilling til, hvilken ny viden og nyt sprog, de har fået. Lad fx eleverne vha. eksempler komme med en status på, hvilken viden de har, og hvad de nu kan udtrykke sig om, ift. hvad de kunne tidligere. Supplerende materialer Følgende er forslag til supplerende materialer, der kan lånes/streames på CFU. De repræsenterer ud over homoseksualitet også andre aspekter af seksuel identitet.  Ung, mobbet og homo <http://mitcfu.dk/TV0000037617>  Mit liv som homo <http://mitcfu.dk/TV0000110173>  My very extended family <http://mitcfu.dk/TV0000120209>  Love, Simon http://mitcfu.dk/CFUFILM1108745  Mrs. McCutcheon <http://mitcfu.dk/TV0000117718>  Hvad er en rigtig kvinde? <http://mitcfu.dk/TV0000113687>  Mellem to køn <http://mitcfu.dk/TV0000111142>  Mit ekstreme liv som transperson <http://mitcfu.dk/TV0000114476> | |